ทุนสำรองลดลง 500 ล้านเหรียญฯ
ธปท. เผยทุนสำรองประเทศลดลง 500 ล้านเหรียญสหรัฐ เหตุลดแทรกแซงค่าเงินบาท
1 มี.ค. 2556

ธปท. เผยทุนสำรองประเทศลดลง 500 ล้านเหรียญสหรัฐ เหตุลดแทรกแซงค่าเงินบาท 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 22 ก.พ. ปีนี้ ว่า อยู่ที่ระดับ 1.792 แสนล้านเหรียญสหรัฐ หรือประมาณ 5.347 ล้านล้านบาท ลดลง 500 ล้านเหรียญสหรัฐ หรือประมาณ 1.48 หมื่นล้านบาท หากคิดอัตราแลกเปลี่ยนปัจจุบันที่ระดับ 29.75 บาทต่อเหรียญสหรัฐ 
ขณะที่ฐานะซื้อเงินตราต่างประเทศล่วงหน้าสุทธิ  (Forward ) อยู่ที่ระดับ 2.34 หมื่นล้านเหรียญสหรัฐ ลดลง 400 ล้านเหรียญสหรัฐ จากสัปดาห์ก่อนที่ระดับ 2.38 หมื่นล้านเหรียญสหรัฐ  ส่งผลให้ทุนสำรองสุทธิ ซึ่งรวมทุนสำรองฯในปัจจุบันและ Forward แล้วอยู่ที่ระดับ 2.026 แสนล้านเหรียญสหรัฐ
ทั้งนี้ คาดว่าสาเหตุสำคัญที่ทุนสำรองฯลดลงต่อเนื่อง เป็นผลจากธปท.ทยอยลดการแทรกแซงเงินบาทแข็งลงเรื่อยๆ เพราะเงินบาทเริ่มเคลื่อนไหวมีเสถียรภาพและไปในทิศทางเดียวกับสกุลในภูมิภาค และส่วนหนึ่งเพราะธปท.เองก็พยามลดผลการขาดทุนจากการแทรกแซงอัตราแลกเปลี่ยนลง เพื่อดูแลงบดุลของธปท.เองที่มีภาระขาดทุนถึง 5.3 แสนล้านบาทแล้ว 
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ในปัจจุบันอยู่ที่ระดับ 1.441 ล้านล้านบาท เพิ่มขึ้นเล็กน้อยจากสัปดาห์ก่อนอยู่ที่  1.422 ล้านล้านบาท ซึ่งปริมาณเงินเพิ่มขึ้นในระดับปกติตามความต้องการจับจ่ายใช้สอยในประเทศที่เพิ่มขึ้น